**Informatīvais ziņojums**

**“Par Eiropas Padomes Konvencijas pret manipulācijām ar sporta sacensībām parakstīšanu”**

Eiropas Padomes Konvencija pret manipulācijām ar sporta sacensībām (turpmāk – Konvencija) tika pieņemta 2014. gada 9. jūlija Eiropas Padomes Ministru komitejas ministru vietnieku 1205. sanāksmē. Saskaņā ar Eiropas Padomes Ģenerālsekretariāta Starptautisko likumu nodaļas un līgumu biroja sniegto informāciju personai, kura deleģēta Konvencijas parakstīšanai, bet kura pēc ieņemamā amata nav Valsts prezidents, valdības vadītājs vai ārlietu ministrs, nepieciešama valdības izsniegta pilnvara.

Konvencijas nolūks ir apkarot manipulācijas ar sporta sacensībām (turpmāk arī – manipulācijas), lai aizsargātu godīgumu sportā un sporta ētiku, ievērojot sporta autonomijas principu. Konvencijas galvenie mērķi ir (1) novērst valsts vai starptautiska līmeņa manipulācijas ar sporta sacensībām un pieņemt sankcijas pret šādām manipulācijām un (2) veicināt valsts un starptautiska līmeņa sadarbību cīņā pret manipulācijām ar sporta sacensībām starp iesaistītajām sabiedriskajām iestādēm, kā arī ar organizācijām, kuras ir iesaistītas sportā un sporta derībās.

Konvencijas dalībvalstīm jāpieņem tiesiskā regulējuma vai citi pasākumi, kas ir nepieciešami, lai nodrošinātu cīņu pret manipulācijām ar sporta sacensībām. Tāpat Konvencijas ratifikācijas gadījumā Latvija kā Puse apņemas: (a) koordinēt visu publisko iestāžu, kas saistītas ar cīņu pret manipulācijām ar sporta sacensībām, politiku un rīcību, kā arī uzņemas mudināt sporta organizācijas, sporta derību rīkotājus, sacensību organizētājus un jebkuru citu attiecīgo organizāciju sadarboties manipulāciju apkarošanā, t.sk. ieviešot procedūras un noteikumus manipulāciju apkarošanai, un īstenot labas pārvaldības principus; (b) sadarbībā ar sporta organizācijām, sporta derību operatoriem un sacensību organizētājiem novērtēt un analizēt ar manipulācijām saistītus riskus; (c) apņemas veicināt izpratnes veidošanas un izglītības pasākumus; (d) mudināt sporta organizācijas ieviest noteikumus manipulāciju apkarošanai, tostarp saistībā ar labas pārvaldības noteikumu ievērošanu, sporta sacensību uzraudzīšanu, ziņošanu par aizdomīgiem gadījumiem manipulāciju jomā, kā arī sacensībās ieinteresēto personu izpratnes veicināšanu par manipulāciju riskiem, un citus manipulāciju novēršanai paredzētus noteikumus, kā arī piemērot atbilstošas sankcijas par noteikumu pārkāpumiem; (e) veikt likumdošanas vai citus pasākumus, lai nodrošinātu attiecīgu caurredzamību saistībā ar sporta organizāciju finansēšanu (tostarp lai attiecīgos gadījumos uz sankciju laiku pilnībā vai daļēji apturētu valsts finansiālu atbalstu), kā arī apsvērt iespēju sniegt finansiālu atbalstu sporta organizācijām manipulāciju apkarošanai; (f) noteikt vienu vai vairākas atbildīgās iestādes, kam Puses uztic sporta derību regulēšanu un manipulāciju apkarošanas pasākumu piemērošanu; (g) apņemas veikt likumdošanas vai citus pasākumus atbilstoši apstākļiem, lai sporta derību rīkotājiem būtu saistoša prasība nekavējoties ziņot regulējošajai iestādei, citai atbildīgajai iestādei vai iestādēm vai valsts platformai par neregulārām vai aizdomīgām derībām; (h) apņemas apkarot nelikumīgu sporta derību operatoru darbību; (i) apņemas veicināt visu iesaistīto pušu informācijas apmaiņu, kā arī nosaka valsts platformu, kas atbilstoši valsts likumiem kalpo par informācijas centru, kas apkopo un izplata informāciju, koordinē cīņu pret manipulācijām, saņem, centralizē un analizē informāciju par neregulārām un aizdomīgām derībām, kas veiktas saistībā ar sporta sacensībām, sadarbojas ar visām organizācijām un attiecīgajām iestādēm valsts un starptautiskā līmenī; (j) apņemas nodrošināt visu pret manipulācijām vērsto darbību atbilstību fizisko personu datu aizsardzības regulējumam; (k) nodrošināt, lai tās valsts likumi paredzētu kriminālsoda piemērošanu par manipulācijām ar sporta sacensībām gadījumos, kad konstatējamas piespiedu, korumpētas vai krāpnieciskas darbības atbilstoši valsts likumā noteiktajam (arī atbalstīšanas un līdzdalības gadījumā), paredzot atbildību arī juridiskām personām, tiktu noteiktu jurisdikciju attiecībā uz šādiem nodarījumiem, kā arī pasākumi pierādījumu, tostarp elektronisku pierādījumu, nodrošināšanā šādu nodarījumu izmeklēšanai, kā arī tiktu veiktas atbilstošas darbības ziņotāju aizsardzībai;; (l) nodrošināt efektīvas, samērīgas un preventīvas krimināltiesiskas sankcijas fiziskām un juridiskām personām, un atbilstošos gadījumos – administratīvi tiesiskas sankcijas; (m) apņemas nodrošināt, lai to iekšējos tiesību aktos kā noziedzīgus nodarījumus kvalificētu tādas darbības, kas minētas Eiropas Padomes Konvencijas par noziedzīgi iegūtu līdzekļu legalizācijas un terorisma finansēšanas novēršanu kā arī šo līdzekļu meklēšanu, izņemšanu un konfiskāciju (2005, CETS Nr. 198) 9. panta 1. un 2. punktā; (n) apņemas pēc iespējas plašāk sadarboties ar citām Konvencijas dalībvalstīm kriminālprocesu ietvaros saistībā ar manipulācijām ar sporta sacensībām; (o) apņemas pielikt visas pūles, lai integrētu cīņu pret manipulācijām palīdzības programmās trešajām valstīm; (p) nacionālā normatīvā regulējuma ietvaros apņemas sadarboties ar starptautiskajām sporta organizācijām; (r) apņemas informēt Eiropas Padomes Ģenerālsekretāru visu nepieciešamo informāciju attiecībā uz tiesiskā regulējuma un citiem pasākumiem, ko valsts īsteno, lai ievērotu Konvencijas noteikumus.

 Manipulācijas pasaulē vienprātīgi tiek uzskatītas par vienu no lielākajiem draudiem mūsdienu sportam. Tās grauj sporta vērtības - godīgumu, godīgu spēli un cieņu pret citiem. Sportam komercializējoties, attīstās procesi sacensību gaitas un rezultātu neparedzamības novēršanai arī ar mērķi gūt materiālu vai cita veida labumu. Materiālu labumu gūšanai tiek izmantoti sporta totalizatora pakalpojumi, kuru klāsts un popularitāte aug līdz ar informācijas tehnoloģiju piedāvāto iespēju paplašināšanos. Manipulācijas nereti rada finansiālus zaudējumus sporta derību organizētājiem.

Starptautiskā kriminālpoliciju organizācija *Interpol* ir norādījusi, ka manipulāciju procesā bieži ir iesaistīti organizētās noziedzības tīkli. Cīņa pret manipulācijām ar sporta sacensībām ir kļuvusi par vienu no publisko iestāžu, sporta kustības un tiesībaizsardzības iestāžu prioritātēm visā pasaulē. Ņemot vērā manipulāciju starptautisko dimensiju, Konvencija ir vienīgais šobrīd esošais starptautiskais juridiskais dokuments manipulāciju apkarošanas jomā un ir vērtīgs rīks starptautiskas sadarbības veicināšanai, tā ir pieejama arī valstīm, kas ir ārpus Eiropas. Šim aspektam ir būtiska nozīme, jo sadarbība pasaules mērogā, īpaši ar valstīm, kurās sporta derības ir plaši izplatītas, piemēram, ar Dienvidaustrumāzijas valstīm, ir uzskatāma par būtisku elementu, lai efektīvi apkarotu starptautiskās organizētās noziedzības tīklus, kas iesaistīti manipulācijās ar sporta sacensībām un kas darbojas dažādos kontinentos.

2016. gada 22. novembrī Budapeštā (Ungārija) notika Eiropas Padomes par sportu atbildīgo ministru sanāksme, kurā tika skatīts arī jautājums par manipulācijām kā vienu no aktuālajiem sporta ētikas problēmjautājumiem. Sanāksmē ministri atbalstīja pēc iespējas ātrāku Konvencijas stāšanos spēkā un ceļa kartes izstrādi Konvencijas darbības efektivitātes nodrošināšanai, kā arī visu manipulāciju apkarošanā iesaistīto pušu mobilizēšanu un sadarbību nacionālā un starptautiskā līmenī.

Cīņa pret manipulācijām ar sporta sacensībām ir viens no prioritārajiem darbības virzieniem sportā arī Eiropas Savienības (turpmāk – ES) līmenī un ir iekļauta 2017. gada 24. maija Padomes un Padomē sanākušo dalībvalstu valdību pārstāvju rezolūcijā par Eiropas Savienības sporta darba plānu (2017. gada 1. jūlijs – 2020. gada 31. decembris). Konvencija vēl nav stājusies spēkā, un to lielā mērā ietekmējusi bloķējoša situācija saistībā ar ES pievienošanos Konvencijai, kur vēl 2015. gada otrajā pusē – Luksemburgas prezidentūras laikā – notika diskusijas par ES pievienošanos Konvencijai, taču netika panākta visu ES dalībvalstu vienbalsīga piekrišana savas kompetences ietvaros uzņemties Konvencijā paredzētās saistības (Maltas atruna), ņemot vērā ES un ES dalībvalstu dalīto kompetenci attiecībā uz atsevišķiem Konvencijā regulētiem jautājumiem.

Šobrīd jautājums par ES un ES dalībvalstu iespējām juridiski uzņemties un izpildīt Konvencijas saistības, ņemot vērā diskusiju par nepieciešamību visām ES dalībvalstīm uzņemties savas saistības pirms ES pievienošanās Konvencijai, kā arī jautājumus par ES ekskluzīvo kompetenci atsevišķu Konvencijas noteikumu īstenošanā ES līmenī nav pilnībā atrisināts. Ņemot vērā politiskos apsvērumus, kad būtībā ES dalībvalstis atbalsta cīņu pret manipulācijām, nav arī skaidras un vienotas ES institūciju nostājas par to, kādas negatīvas sekas būs tam, ja atsevišķas ES dalībvalstis ratificētu Konvenciju pirms atrisināts jautājums ar ES pievienošanos Konvencijai. Izglītības un zinātnes ministrijas ieskatā ir būtiski pēc iespējas drīzāk parakstīt Konvenciju, tādējādi apliecinot atbalstu cīņai pret manipulācijām un raidot skaidru signālu par nepieciešamību atrisināt bloķējošo situāciju saistībā ar ES pievienošanos Konvencijai. Vienlaikus šobrīd nepieciešams vērtēt Latvijas pievienošanos Konvencijai (Konvencijas ratificēšanu), iespējamās negatīvās sekas šādam solim Konvencijai stājoties spēkā, kā arī apsvērt iespējamos risinājumus, lai izvairītos no negatīvām sekām – potenciāla ES kompetences aizskāruma radīšanu Konvencijas piemērošanā.

Lai veicinātu starptautisku sadarbību un Konvencijā paredzēto sadarbības mehānismu īstenošanu cīņai pret manipulācijām ar sporta sacensībām, Eiropas Komisija jau tagad sadarbojas ar Eiropas Padomi, un tiek īstenota virkne sadarbības projektu, kuros tiek iesaistītas ES un Eiropas Padomes dalībvalstis dažādu praktisku sadarbības mehānismu radīšanā un informatīvu, praktiski pielietojamu materiālu izstrādē, lai atbalstītu valstu cīņu pret manipulācijām.

Latvija ir aktīvi piedalījusies vienā no šiem projektiem – Eiropas Padomes koordinētajā *Keep Crime out of Sport* – *KCOOS* projektā, kura pasākumos iesaistījās Izglītības un zinātnes ministrijas, Tieslietu ministrijas, Izložu un azartspēļu inspekcijas, Valsts policijas, Datu valsts inspekcijas un sporta organizāciju – biedrības “Latvijas Sporta federāciju padome”, biedrības “Latvijas Futbola federācija” un biedrības “Latvijas Basketbola savienība” –, kā arī Latvijas azartspēļu operatoru uzņēmumu un biedrība “Latvijas spēļu biznesa asociācija” pārstāvji. 2017. gada 9. un 10. maijā Rīgā notika projekta ekspertu vizīte, kuras ietvaros ārvalstu eksperti iepazinās ar esošo situāciju Latvijā cīņā pret manipulācijām ar sporta sacensībām un ir izstrādājuši izvērtējuma un ieteikumu dokumentu manipulāciju apkarošanas jomā, kas cita starpā aicina Latviju veicināt iesaistīto pušu – nevalstisko organizāciju un valsts institūciju sadarbību –, radīt normatīvu regulējumu informācijas aprites kārtības noteikšanai, pievienoties Konvencijai, izstrādāt un īstenot atbilstošus izglītošanas un izpratnes veicināšanas pasākumus, kā arī iesaistīties starptautiskos sadarbības tīklos manipulāciju novēršanas jomā.

Latvijā manipulācijas tiek uzskatītas par vienu no godīgas spēles principa, kas nostiprināts Sporta likuma 3. panta 2. punktā, pārkāpumiem un ir aizliegtas. 2016. gada 28. janvārī tika pieņemti grozījumi Sporta likumā un Krimināllikumā. Sporta likuma 15.1 pants definē manipulācijas ar sporta sacensībām un paredz manipulēšanas aizliegumu, kā arī pienākumu sportistiem, sporta organizācijām, sporta darbiniekiem un sporta speciālistiem veikt visas manipulāciju novēršanai nepieciešamās darbības. Krimināllikuma 212.1 pantā noteikta atbildība par manipulācijām ar sporta organizācijas rīkotām sporta sacensībām.

2016. gada 19. decembrī Izglītības un zinātnes ministrijā notika sanāksme par cīņu pret manipulācijām ar sporta sacensībām Latvijā, kurā piedalījās Izglītības un zinātnes ministrijas, Izložu un azartspēļu uzraudzības inspekcijas, Valsts policijas, Datu valsts inspekcijas, biedrības “Latvijas Sporta federāciju padome”, biedrības “Latvijas Futbola federācija”, biedrības “Latvijas Basketbola savienība”, biedrības “Latvijas Spēļu biznesa asociācija” un Latvijas azartspēļu operatoru uzņēmumu pārstāvji. Sanāksmes diskusiju rezultātā tika secināts, ka manipulāciju novēršanai ir nepieciešams veicināt informācijas apmaiņu starp Izložu un azartspēļu uzraudzības inspekciju, azartspēļu operatoriem, sporta sacensību rīkotājiem un sporta federācijām un Valsts policiju, lai spētu operatīvi reaģēt uz informāciju par iespējamiem manipulāciju gadījumiem, kā arī būtu atbalstāma Latvijas pievienošanās Konvencijai, lai nodrošinātu juridisku pamatu starptautiskai sadarbībai, ņemot vērā manipulāciju izteikto starptautisko dabu (piemēram, bieži manipulāciju ietvaros likmes par vienā valstī notiekošām sporta sacensībām tiek liktas ārvalsts totalizatorā).

2017. gada 26. jūnijā notika Izglītības un zinātnes ministrijas, Tieslietu ministrijas, Finanšu ministrijas, Izložu un azartspēļu inspekcijas un Valsts policijas ekspertu sanāksme, kuras ietvaros tika pārrunāta Latvijas spēkā esošā normatīvā regulējuma atbilstība Konvencijas izvirzītajām prasībām un nepieciešamie grozījumi vai no jauna izstrādājamie tiesību akti. Secināts, ka būtībā Latvijas normatīvais regulējums krimināltiesību jomā atbilst Konvencijas prasībām, nepieciešams izvērtēt administratīvi tiesisku sankciju paredzēšanu par darbībām, kas ir potenciāli bīstamas, un var veicināt manipulāciju risku. Veicot grozījumus Sporta likumā, jāparedz deleģējums Ministru kabinetam pieņemt iesaistīto iestāžu, sporta organizāciju un arī sporta derību organizētāju sadarbības un informācijas aprites kārtību, lai operatīvi un efektīvi varētu sadarboties manipulāciju risku izvērtēšanai, manipulāciju novēršanai vai atklāšanai.

Izglītības un zinātnes ministrija atbalsta Latvijas Republikas pievienošanos Konvencijai. Informatīvajam ziņojuma pievienotais Ministru kabineta sēdes protokollēmums paredz atbalstīt Konvencijas parakstīšanu. Informatīvajam ziņojumam pievienots likumprojekts Konvencijas ratificēšanai Saeimā pēc tās parakstīšanas.

Izglītības un zinātnes ministrs K. Šadurskis

Vizē:

Izglītības un zinātnes ministrijas

valsts sekretāre L. Lejiņa

09.10.2017. 10:17

1726

L. Līksnīte, 67047806,

liena.liksnite@izm.gov.lv